Beszámoló a Magyar Aktuárius Társaság 2010/2011 évi tevékenységéről

Az alábbiakban a munkatervi pontoknak megfelelően számolunk be társaságunk tevékenységéről.

1. Szakmai programok, továbbképzések szervezése és szakmai rendezvények figyelemmel kísérése, különös tekintettel a 2010. évi Őszi Iskolára, a 2011. évi Altenburger Gyula Szimpóziumra, a MAT szemináriumaira.
Az Ügyvezetőség értékelése szerint a MAT szakmai programjai megfelelőek voltak. Ősszel megrendeztük a társaság 7. Őszi Iskoláját, amelynek témája a Szolvencia II bizonyos vonatkozásai voltak. A Szolvencia II rendszeréről Szekeres Dávid, a Nemzetgazdasági Minisztérium munkatársa adott áttekintést; előadást tartott Malicskó Gábor illetve Dögei Sándor az Allianz illetve a Groupama-Garancia vezető kockázatkezelője, esősorban a működési kockázatokról; a QIS5-höz kapcsolódó egyes kérdéseket kerekasztal megbeszélésen igyekeztünk megvitatni. Ez utóbbi sikere hozzájárulhatott ahhoz, hogy a Felügyelet a nemrégiben a Szolvencia II egyes aktuáriusi kérdéseinek megvitatására ‑a MAT bevonásával‑ Szolvencia II szakértői csoportot hozott létre (részletesebben ld. a 3. pont alatt). E rendezvényen igen sok tagunk vett részt, s a korábbiakhoz hasonlóan, ez az őszi iskola is nagyon sikeresnek bizonyult.
Folytattuk a MAT szemináriumát, amelyen bemutatkoztak új tagjelöltjeink.

2. A Szakmai Továbbképzési Rendszer továbbfejlesztése ill. működtetése.
Az Ügyvezetőség megítélése szerint az SZTR megfelelően működik, és alapvetően jól tölti be feladatát. A beszámolási időszakban a MAT csak a szokásos két rendezvénye (a 2010-es Altenburger Gyula Szimpózium és a 2010-es Őszi Iskola) került akkreditálásra; emellett több EAA és PSZÁF rendezvény, továbbá a Gazdaságmodellezési Társaság, a CEA és a KPMG egy-egy rendezvénye szerepelt az akkreditált programok között. A beszámolási időszakban összesen 119 óra akkreditált óra került meghirdetésre. A rendszer működésének tapasztalatait az Akkreditációs Bizottság szóbeli beszámolója tartalmazza.

3. A MAT folyamatos aktív részvétele a tágabban értelmezett biztosítási közéletben, beleértve nyugdíjrendszert, az egészségbiztosítási rendszert, valamint az önkéntes és kötelező pénztárakat érintő munkálatokat is. Véleménynyilvánítás és érdekképviselet az aktuárius szakmát érintő valamennyi kérdésben.
A MAT szakmai véleményét általában a Biztosítás Szabályozási Bizottság, a Pénztár Szabályozási Bizottság, a Szolvencia 2 Bizottság és az Ügyvezetőség jelenítette meg.
A beszámolási időszakban az Ügyvezetőség úgy döntött, hogy ‑mivel a Szolvencia II folyamat olyan fázisba került, amikor a fő kérdés már hazai implementáció‑ a Biztosítás Szabályozási Bizottságot és a Szolvencia 2 Bizottságot ‑Biztosítás Szabályozási Bizottság (BSZB) néven‑ összevonja. Az új BSZB tagjai: Arató Miklós (elnök), Hanák Gábor, Juhos András, Kincses Zoltán (a MABISZ Aktuáriusi Szekciójának delegáltja), Szalainé Varga Csilla és Zubor Zoltán. A BSZB-t véleménye kialakítása során egy 17 fős érdeklődői kör segítheti.
A PSZÁF felkérte a MAT-ot, hogy öt főt delegáljon abba a Szolvencia II szakértői csoportba, amelyet az első pillérrel kapcsolatos aktuáriusi problémák feldolgozására, az ezek megoldásra kidolgozandó javaslatok megfogalmazására hozott létre. A MAT Ügyvezetőség a következő tagokat delegálta a szakértői csoportba: Almássy Gabriella, Arató Miklós, Hanák Gábor, Péli Árpád, Szalainé Varga Csilla. Hasonló felkérést kapott a MABISZ Aktuáriusi Szekciója, amely a következő személyeket delegálta: Czibula István (ING), Lilli Róbert (KÖBE), Malicskó Gábor (Allianz), Pásztor Gábor (Aegon), Zsigri Gábor (Signal). A szakértői csoportnak négy tagja van a PSZÁF-tól (a csoport vezetője Gaálné Kodila Diána) és két tagja a Nemzetgazdasági Minisztériumtól.

Több jogalkotással összefüggő tevékenységben is részt vettünk, az alábbiak szerint.
3.1 A MAT részt vett a Szolvencia II rendszer második szintű anyagainak véleményezésében, és segítette a magyar álláspont kialakítását, amelyet a Nemzetgazdasági Minisztérium munkatársai képviseltek a különböző európai szintű fórumokon.
3.2 A Szolvencia II irányelv átültetésével összefüggésben a Nemzetgazdasági Minisztérium megkezdte az új biztosítási törvény koncepciójának kialakítását. Az ezzel kapcsolatos tervezetek véleményezésben a BSZB útján a MAT több fordulóban is részt vett. Jelenleg is folyik az ezzel kapcsolatos szakértői munka (kéthetenkénti ülésezéssel), amelyben a BSZB is részt vesz.
3.3 A MAT véleményezte a PSZÁF-nak „A biztosító egyesületek szabályozásának átalakítására” vonatkozó javaslatát. A PSZÁF a beérkezett véleményeket áttekintette, értékelte és értékelését közzétette, azonban ezen túlmenően egyelőre újabb javaslatot nem fogalmazott meg. A PSZÁF értékelésében számos MAT vélemény megfontolásra került.
3.4 A MAT a május 13-i határidővel véleményezi a PSZÁF-nak „A biztosítóintézetek aktuáriusi jelentésének tartalmi követelményeiről” szóló rendelet tervezetét (az új magyar jogrend lehetővé teszi azt, hogy a PSZÁF rendeletet alkosson).
3.5 Lényeges változás következett be a nyugdíjpénztári rendszer működésében. Minthogy érdemi szakmai vitára a MAT Ügyvezetősége nem látott lehetőséget, ezért az Ügyvezetőség, mélyreható belső vitát követően, tartózkodott állásfoglalás közzétételétől.

4. A MAT aktív részvétele a biztosítási szerződések nemzetközi számviteli szabványának második fázisára ill. a szolvencia2 kialakítására vonatkozó véleményezésben és felkészülésben.
A biztosítási szerződések nemzetközi számviteli szabványának második fázisa jelenleg továbbra is kidolgozás alatt áll. A hivatalos tervezet, az ún. exposure draft 2010 júliusában került kiadásra, a véleményezési határidő 2010 november vége volt. Jelenleg a szabványalkotó testület, az IASB igyekszik olyan megoldásokat találni, amelynek kialakítása során számos, egymásnak ellentmondó kívánalom összehangolására van szükség (többek között arra, hogy a valóban nemzetközi szabvány elfogadása érdekében az USA piacára szabványokat kialakító testülettel, az FASB-vel közös nevezőre tudjon jutni). A MAT nem vett aktívan részt e folyamatokban.
A Szolvencia II folyamatban való MAT részvételről ld. a fenti 3.1 és 3.2 pontokat.

5. MAT ajánlások kidolgozása és elfogadása; a szolvencia2 rendszerében szükségessé váló szakmai sztenderdek illetve ajánlások kidolgozásában való részvétel.
Minthogy erre irányuló kezdeményezés nem volt, a MAT új ajánlást nem adott ki. Fel kell hívni ugyanakkor a figyelmet két nemzetközi fejleményre, amelyek kihatással lesznek a MAT szakmai sztenderdekkel kapcsolatos tevékenységére.
Egyrészt a Szolvencia II rendszere megkívánja „professional and other standards” érvényesülését. Ennek konkrét tartalma még nem alakult ki; az EIOPA az aktuáriusi funkció technikai tartalékokra vonatkozó rendelkezései vonatkozásában irányelveket dolgoz ki. Ezek minden bizonnyal jelentős hatást gyakorolnak majd a biztosítóknál dolgozó aktuárius munkájára nézve.
Másrészt mind az IAA, mind pedig a GC erősíteni kívánja aktuáriusi szabványalkotó tevékenységét. Az elképzelések szerint a GC által elfogadott szabványokat a teljes jogú tagszervezetek kötelesek lesznek elfogadni vagy bizonyos speciális helyzetekben adaptálni, illetve lehetőség lesz arra, hogy a tagszervezet bemutassa azt, hogy az általa elfogadott szabvány lényegében ugyanazt valósítja meg, mint a GC szabvány. Ez felerősíti annak jelentőségét, hogy a MAT milyen módon vesz részt a GC ez irányú munkájában.

6. Részvétel a nemzetközi aktuárius szervezetek munkájában.
A két legfontosabb nemzetközi szervezettel (GC és IAA) folyamatosan tartjuk a kapcsolatot. Természetesen a rendezvények csak egy kis részén tudunk részt venni. A MAT több alkalommal is támogatta delegáltjaink részvételét az IAA ill. a GC európai rendezvényein. Az Ügyvezetőség megítélése szerint e támogatások folytatásra érdemesek.
Továbbra is részt veszünk az EAA (European Actuarial Academy) Tanácsadó Testületének (Advisory Board) munkájában (Kováts Antal révén). Az EAA több sikeres programot szervezett, és folyamatosan szervez. 2010 szeptemberében az EAA árazási szemináriumot tartott Budapesten, amelyet a MAT (személy szerint Pásztor Gábor) támogatott; a szemináriumon 26 résztvevő, köztük 5 magyar vett részt.
A MAT képviselője (Kováts Antal) rendszeresen részt vesz a német társszövetség éves közgyűlésén, így történt 2011 áprilisában is.
A MAT Ügyvezetősége úgy döntött, hogy a MAT pénzügyi kötelezettségvállalás nélkül támogatja az újonnan alakuló European Actuarial Journal (EAJ) megjelenését, és társszerkesztőnek delegálja Arató Miklóst, Gáll Józsefet és Szüle Borbálát. 

7. Csatlakozás megvizsgálása a CERA rendszeréhez, ennek fényében a MAT szakmai követelmény-rendszerének áttekintése és korszerűsítése.
Felállt a szerződést irányító testület (Treaty Board) és megalapították a jogokat birtokló, svájci bejegyzésű társaságot (CERA Global Association, CGA), amihez a formális csatlakozás történik a szerződés aláírásakor. Amennyiben a MAT csatlakozni akar a szerződéshez, akkor arról a Közgyűlésnek formális határozatot kell hoznia (és erről írásos bizonyítékot szolgáltatnia). Ezen túlmenően írásban meg kell erősíteni, hogy tudatában vagyunk és elfogadjuk az aláírással járó költségeket, kötelezettségeket, eljárásokat, határidőket, illetve célszerű jogi szakvéleményt is kérni a szerződésről. Az aláírás után fizetni kell az alapdíjat (évi 500 font), népszerűsíteni kell a CERA tanúsítványt, illetve teljesíteni kell bizonyos adminisztrációs kötelezettségeket (elsősorban a kapcsolattartásra vonatkozóan). Ugyanakkor meg kell említeni, hogy ha a minősítést aktívan is adományozni kívánjuk, akkor az oktatási és vizsgáztatási kötelezettségek teljesítésén túlmenően az számottevően magasabb tagdíjjal és több adminisztrációs feladattal jár.

Az Akkreditációs Bizottság megkezdte a MAT szakmai követelményeinek áttekintését. Ennek elsődleges célja azonban jelenleg nem a CERA-csatlakozás előkészítése, hanem az, hogy egyértelmű, átlátható és korszerű alapokra helyezzük a minősített tagság megszerzésének követelményeit.

8. A MAT honlapjának működtetése és fejlesztése.
Az Ügyvezetőség megítélése szerint a honlap működtetésében sikerült fenntartani azt a színvonalat, amelyet tavalyra elértünk; ez a korábbiakhoz képest jelentős előrelépés volt. Sikerült megvalósítani azt, hogy a MAT különféle rendezvényeire a honlapon keresztül lehessen jelentkezni. A honlap egyre inkább betölti azt a szerepet, ami egy modern szövetség esetében a tagság és az érdeklődő közvélemény tájékoztatása érdekében elvárható. Köszönet illeti azokat a tagokat, akik munkájukkal segítették a honlap fejlesztését, és folyamatos működését.

9. A MAT könyvtár támogatása.
A beszámolási időszakban a könyvtár az alábbi kiadvány beszerzésre használta a MAT-tól kapott támogatást (200 EFt):
•	203 EFt (5 kötet)
A könyvtár könyvei a BOKCS helyszínén elérhetők.

10. Hagyományos rendezvényeink (kirándulás, újévi vacsora) megszervezése.
Az őszi kiránduláson a lelkes, mintegy tizenöt fős csapat a Nagyszénást hódította meg több-kevesebb sikerrel. Az újévi vacsorán hagyományosan jó volt a hangulat.

11. Az Ügyvezetőség javaslatot tesz a következő közgyűlésre a tagnyilvántartás korszerűsítésére.
Az Ügyvezetőség a fenti témában a következő tájékoztatást adja: a MAT titkára a tagoktól az alábbi adatokat kérte be: név, születési név, születési dátum. A titkár a beérkezett adatokat egy további, egyedi azonosítóval látta el. Az így kialakult adatbázis egyértelműen alkalmas a tagok azonosítására. Az Etikai Szabályzat 21. pontjában meghatározott etikai vétség a tagnyilvántartásban feljegyzésre kerül. Az adatbázishoz kizárólag a titkár és az Ügyvezetőség tagjai férhetnek hozzá; azt kiadni harmadik személynek tilos, kivéve, ha azt a tag maga kéri, illetve ha azt az Alapszabály vagy az Etikai Szabályzat előírja. Minden tag joga az, hogy a rá vonatkozó adatokról tájékoztatást, szükség esetén megfelelő adata módosítását kérje.

Összefoglalva elmondhatjuk, hogy az elmúlt egy évben több sikeres programunk volt, és sok tekintetben előreléptünk. Szakmai rendezvényeink az utóbbi egy évben is sikeresek voltak. Ezek látogatottsága ismételten magas volt.

Budapest, 2011. május 5.
a MAT Ügyvezetősége